૧૫મી ઓગસ્ટ ૧૯૪૭ના રોજ મધરાતે આપણો દેશ બ્રિટીશ શાસનથી મુક્ત થઈ આઝાદ થયો. તે વખતે આપણા દેશની વિદ્યુત ઊર્જાની સ્થાપિત ક્ષમતા લગભગ ૧૪૦૦ મેગાવૉટ હતી. તે ૩૧ જુલાઈ ૨૦૧૦ના રોજ વધીને ૧,૬૩,૬૬૯.૮૦ મેગાવોટ થઈ ગઈ હતી. આપણે જોઈ શકીએ છીએ જે દેશમાં ટાંચણી પણ બનતી ન હતી ત્યાં તોતીંગ યુદ્ધ જહાજો બનવા લાગ્યા છે. ઉપરોક્ત ઊર્જાના સ્રોતોમાં જળવિદ્યુત ૩૭,૦૩૩.૪૦ મેગાવોટ થર્મલ વિદ્યુત ૧,૦૫,૬૪૬.૯૮ મેગાવોટ થર્મલ વિદ્યુતમાં કોલસા, કુદરતી વાયુ અને ડીઝલથી ઉત્પન્ન થતી વિદ્યુત ઊર્જા આવે છે. ન્યૂક્લિયર ઊર્જા ૪૫૬૦ મેગાવોટ અને પુનઃપ્રાપ્ય ઊર્જા ૧૬,૪૨.૨૪ મેગાવોટ (તેમાં સૌર ઉર્જા, પવનઊર્જા, બાયોમાસ ઊર્જા આવે છે.) ભારત સરકાર ૨૦૩૨ સુધીમાં ન્યૂક્લિયર ઊર્જાની સ્થાપિત ક્ષમતા ૬૩૦૦૦ મેગાવોટ કરવા માંગે છે. ૨૦૨૨ સુધીમાં સૌર વિદ્યુત ઊર્જા ૨૦૦૦ મેગાવોટ ઉત્પન્ન કરવા માગે છે. આમ જેમ જેમ ઝડપથી પ્રગતિના પંથે આપણો દેશ આગળ વધે છે. તેમ તેમ વિદ્યુત ઊર્જાની જરૂરિયાત કૂદકે અને ભૂસકે વધતી જાય છે. થર્મલ વિદ્યુત ઊર્જા વાતાવરણમાં કાર્બન મોનોક્સાઈડ અને બીજા ગ્રીન હાઉસ વાયુઓનું ઉત્સર્જન કરતી હોવાથી તેનો વિકાસ અમુક હદથી વધારે થઈ શકે તેમ નથી. જળવિદ્યુતના સ્રોતો પણ મર્યાદિત છે. નદી પર બંધ બાંધી વિશાળ જળાશય બનાવવા સામે જેમની જમીન ડૂબમાં જાય છે તેમનો, જેઓને વિસ્થાપિત બનવું પડે છે. તેમનો અને પર્યાવરણ સંરક્ષણવાદીઓનો જબરજસ્ત વિરોધ થાય છે. એવું જ ન્યૂક્લિયર વિદ્યુત ઊર્જા મથક માટે થઈ રહેલ છે.કેટલાકને પ્રશ્ન થાય છે કે બરાબર આપણા માથા પર કુદરતે ૪,૪૪,૦૦૦,૦૦૦,૦૦૦ મેગાવોટનું ઊર્જા મથક આવેલું છે. ત્યારે આપણે ઉંડે સુધી ખાણકામ કરીને કોલસો મેળવવાની કે નદી આડે મહાકાય બંધ બાંધીને પાણીનો ધોધ રચવાની શું જરૂર છે ? આ પ્રચંડ સૌર ઊર્જા તો વિનામૂલ્યે મળે છે અને તે અક્ષય ઊર્જા છે. પૃથ્વી પર આપાત થતી સૌર ઊર્જા પૈકી માત્ર ૪૦ મિનિટમાં આપાત થતી ઊર્જા સમગ્ર દુનિયાના એક વર્ષના ઊર્જા વપરાશ જેટલી હોય છે.